Document ID: 32007R0504

KOMISIJAS REGULA (EK) Nr. 504/2007
(2007. gada 8. maijs),
ar ko paredz sīki izstrādātus noteikumus par papildu ievedmuitas nodokļa piemērošanu piena un piena produktu nozarē
(Kodificēta versija)
EIROPAS KOPIENU KOMISIJA,
ņemot vērā Eiropas Kopienas dibināšanas Līgumu,
ņemot vērā Padomes 1999. gada 17. maija Regulu (EK) Nr. 1255/1999 par piena un piena produktu tirgus kopīgo organizāciju (1), un jo īpaši tās 28. panta 4. punktu,
tā kā:
(1)
Komisijas 1995. gada 30. jūnija Regula (EK) Nr. 1598/95, ar ko paredz sīki izstrādātus noteikumus par papildu ievedmuitas piemērošanu piena un piena produktu nozarē (2), ir vairākas reizes būtiski grozīta (3). Skaidrības un praktisku iemeslu dēļ minētā regula ir jākodificē.
(2)
Regula (EK) Nr. 1255/1999 pakļauj viena vai vairāku produktu, uz kuriem attiecas minētā regula, ievedumus papildu ievedmuitas nodoklim, ja zināmi nosacījumi izriet no Lauksaimniecības nolīguma (4), kas noslēgts saistībā ar daudzpusējo tirdzniecības sarunu Urugvajas kārtu, izņemot gadījumus, ja ir maz ticams, ka ievešana radīs traucējumus Kopienas tirgū, vai arī, ja rezultāti varētu būt neproporcionāli paredzētajam mērķim, tā kā šāds ievedmuitas nodoklis var jo īpaši būt uzlikts, ja ievešanas cenas ir zemākas par sprūda cenām.
(3)
Tādēļ būtu jāpieņem sīki izstrādāti noteikumi šīs sistēmas piemērošanai pienam un piena produktu sektoram un būtu jāpublicē sprūda cenas.
(4)
Ievešanas cenas, kuras jāņem vērā, iekasējot papildu ievedmuitas nodokli, būtu jākontrolē, pamatojoties uz attiecīgā produkta tipiskākajām cenām pasaules tirgū vai šā produkta cenām Kopienas importa tirgū, un tā kā būtu jānosaka, ka dažādos tirdzniecības posmos dalībvalstis regulāri nosūta cenas, lai dotu iespēju Komisijai fiksēt reprezentatīvās cenas un tām atbilstošo papildu ievedmuitas nodokli.
(5)
Ievedējam ir iespēja izvēlēties papildu ievedmuitas nodokli, kura aprēķinu bāze nav reprezentatīvā cena. Šādā gadījumā tomēr būtu jāpieņem noteikumi par nodrošinājuma iemaksu, kas vienāds ar papildu ievedmuitas nodokli, kurš viņam būtu bijis jāmaksā, ja aprēķins būtu balstīts uz reprezentatīvajām cenām. No nodrošinājuma iemaksas vajadzētu atbrīvot, ja norādītajā laikā būtu sniegti pierādījumi, ka attiecīgo preču nosūtīšanas kārtība atbilst nosacījumiem. Saistībā ar pārbaudēm a posteriori būtu jānorāda, ka maksājamie nodokļi var tikt atlīdzināti saskaņā ar Padomes 1992. gada 12. oktobra Regulas (EEK) Nr. 2913/92 par Kopienas muitas kodeksa izveidi (5) 220. pantu. Tādējādi ir taisnīgi noteikt, ka no visu pārbaužu sakarībā maksājamiem nodokļiem aprēķina procentus. Regulāri pārbaudot datus, uz kuriem ir balstīta piena un piena produktu ievešanas cenu kontrole, atklājas, ka dažu produktu ievedumi būtu jāapliek ar papildu ievedmuitas nodokli, ievērojot cenu izmaiņas atkarībā no izcelsmes. Cenām tādēļ būtu jābūt publicētām.
(6)
Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
1. Papildu ievedmuitas nodokļi, kas minēti Regulas (EK) Nr. 1255/1999 28. panta 1. punktā, turpmāk tekstā - “papildu ievedmuita”, attiecas uz produktiem, kas atrodas šīs regulas I pielikumā.
2. Sprūda cenas, kas minētas Regulas (EK) Nr. 1255/1999 28. panta 2. punktā, ir tās, kas atrodas šīs regulas I pielikumā.
3. Šīs regulas nozīmē “reprezentatīvā cena” ir cena, kas noteikta saskaņā ar 2. pantu.
2. pants
1. Reprezentatīvās cenas, kas minētas Regulas (EK) Nr. 1255/1999 28. panta 3. punktā, nosaka, īpaši ņemot vērā:
a)
cenas, kuras pastāv trešo valstu tirgos;
b)
piedāvājuma cenas uz Kopienas robežas;
c)
cenas, kuras tiek noteiktas ievestiem produktiem Kopienā dažādos tirdzniecības posmos.
2. Reprezentatīvās cenas nosaka Komisija. Tās ir spēkā, līdz tiek grozītas.
3. Papildu nodokļus, ko piemēro saskaņā ar 4. panta 3. punktu, nosaka vienlaikus ar reprezentatīvajām cenām.
3. pants
Tur, kur starpība starp sprūda cenu un ievešanas cenu, kas jāņem vērā, nosakot papildu ievedmuitas nodokli saskaņā ar 4. panta 1. vai 3. punktu, turpmāk tekstā - “ievešanas cenu”:
a)
nepārsniedz 10 % no sprūda cenas, papildu nodoklis ir nulle;
b)
ir vairāk nekā 10 %, bet nepārsniedz 40 % no sprūda cenas, papildu nodoklis ir 30 % no summas, kas pārsniedz 10 %;
c)
ir vairāk nekā 40 %, bet nepārsniedz 60 % no sprūda cenas, papildu nodoklis ir 50 % no summas, kas pārsniedz 40 %, plus papildu nodoklis, uz ko attiecas b) punkts;
d)
ir vairāk nekā 60 %, bet nepārsniedz 75 % no sprūda sākuma cenas, papildu nodoklis ir 70 % no summas, kas pārsniedz 60 %, plus papildu nodoklis, uz ko attiecas b) un c) punkts;
e)
ir vairāk nekā 75 % no sprūda cenas, papildu nodoklis ir 90 % no summas, kas pārsniedz 75 %, plus papildu nodoklis, uz ko attiecas b), c) un d) punkts.
Pirmās daļas a) līdz e) punktā minētie aprēķini tiek veikti saskaņā ar I pielikumā esošo sarakstu.
4. pants
1. Pēc pieprasījuma ievedējs papildu ievedmuitas nodokļa noteikšanai var piemērot attiecīgo nosūtīto preču CIF ievešanas cenu, ja tā ir ir lielāka nekā piemērojamā reprezentatīvā cena, kas minēta 2. panta 2. punktā.
Lai noteiktu papildu ievedmuitu, attiecīgo nosūtāmo preču CIF ievešanas cenas piemērošana ir atkarīga no tā, vai ieinteresētā puse ievešanas dalībvalsts kompetentajām iestādēm iesniegusi vismaz šādus dokumentārus pierādījumus:
a)
pirkuma līgumu vai citu līdzvērtīgu pierādījumu;
b)
apdrošināšanas līgumu;
c)
pavadzīmi;
d)
transporta līgumu (ja piemērojams);
e)
izcelsmes sertifikātu;
f)
pārsūtīšanas gadījumā - kravas zīmi.
2. Gadījumā, uz kuru attiecas 1. punkts, ievedējam ir jāiesniedz nodrošinājums, kas līdzvērtīgs papildu nodokļu summai, kura viņam būtu jāmaksā, ja tā būtu izskaitļota, pamatojoties uz reprezentatīvo cenu, kas piemērojama attiecīgajam produktam.
Pēc attiecīgo produktu pārdošanas ievedējam ir viens mēnesis laika, lai četru mēnešu laikā kopš brīvās apgrozības deklarācijas pieņemšanas datuma pierādītu, ka preču nosūtīšana ir noritējusi saskaņā ar nosacījumiem, kas apliecina 1. punktā minēto cenu realitāti. Ja neizdodas ievērot vienu vai otru no minētajiem laika ierobežojumiem, tiek zaudēts iesniegtais nodrošinājums. Tomēr pēc ievedēja lūguma četru mēnešu laika posmu kompetentā iestāde var pagarināt vēl par trim mēnešiem ar noteikumu, ka tiek iesniegts pienācīgs attaisnojums.
Nodrošinājumu atmaksā ar noteikumu, ka muitas dienestiem tiek sniegti apmierinoši pierādījumi, ka ir ievēroti nodošanas nosacījumi.
Ja tā nenotiek, nodrošinājums tiek zaudēts, jo tas tiek iekasēts kā papildu ievedmuita. Ja kompetentās iestādes pārbaudot atklāj, ka šā panta nosacījumi nav izpildīti, tās panāk to ievedmuitas atlīdzināšanu, kas jāmaksā saskaņā ar Regulas (EEK) Nr. 2913/92 220. pantu. Nosakot atlīdzināmo ievedmuitas summu vai pāri palikušo atlīdzinājumu, tiek ņemti vērā procenti, kas pastāv no datuma, kad preces iegājušas brīvā apgrozībā, līdz atlīdzināšanas datumam. Uzliktā procentu likme būs tā, kas ir spēkā saskaņā ar valsts likumu par atlīdzināšanas operācijām.
3. Ja prasības, kas minēta 1. punktā, nav, tad attiecīgo nosūtāmo preču CIF ievešanas cena, kas jāņem vērā, lai uzliktu papildu nodokli, ir reprezentatīvā cena, kas minēta 2. panta 2. punktā. Šajā gadījumā papildu nodoklis tiek aprēķināts, pamatojoties uz I pielikumā esošo sarakstu.
5. pants
Regulu (EK) Nr. 1598/95 atceļ.
Atsauces uz atcelto regulu uzskata par atsaucēm uz šo regulu un lasa saskaņā ar atbilstības tabulu, kas atrodas III pielikumā.
6. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 8. maijā

Labels: 3
2
17
15